‘กิตติรัตน์’ดันกฎหมายหลักประกันธุรกิจเปิดทางเอสเอ็มอีนำทรัพย์สินอื่นกู้เงินได้
กิตติรัตน์ชงร่าง พ.ร.บ.หลักประกันธุรกิจเข้า ครม.ใน 1 เดือนช่วยเอสเอ็มอีกู้ง่าย
23 พ.ค. 2555

กิตติรัตน์ชงร่าง พ.ร.บ.หลักประกันธุรกิจเข้า ครม.ใน 1 เดือนช่วยเอสเอ็มอีกู้ง่าย
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า กระทรวงการคลังเตรียมเสนอร่าง พ.ร.บ.หลักประกันทางธุรกิจ พ.ศ. ... ให้คณะรัฐมนตรี (ครม.) พิจารณาภายใน 1 เดือน กฎหมายนี้มีสาระสำคัญเกี่ยวกับการเพิ่มประเภทหลักทรัพย์ที่ใช้ในการค้ำประกันสินเชื่อทางธุรกิจ เช่น สัญญาเช่า และสินค้าคงคลัง 
“ถ้ากฎหมายผ่านเอสเอ็มอีจะสามารถเข้าถึงแหล่งทุนได้โดยตรงถึง 1 ใน 3 ของเอสเอ็มอีทั้งหมด” นายกิตติรัตน์ กล่าว 
ทั้งนี้ เมื่อวันที่ 9 ก.ค. 2552 ครม.อนุมัติร่าง พ.ร.บ.หลักประกันทางธุรกิจ พ.ศ. ... และร่าง พ.ร.บ.แก้ไขเพิ่มเติมประมวลกฎหมายแพ่งและพาณิชย์ (ฉบับที่...) พ.ศ. ... เพื่อให้สามารถนำทรัพย์สินที่มีมูลค่าทางเศรษฐกิจมาใช้เป็นหลักประกันในการขอสินเชื่อได้ แต่ยังไม่มีการเสนอต่อรัฐสภา
ขณะที่ช่วงเช้าของวันที่ 22 พ.ค.ที่ผ่านมา น.ส.ยิ่งลักษณ์ ชินวัตร นายกรัฐมนตรี ได้เรียกประชุมหน่วยงานที่เกี่ยวข้องหารือแนวทางช่วยเหลือเอสเอ็มอีที่ได้รับผลกระทบจากค่าจ้างขั้นต่ำ 300 บาท แต่ที่ประชุมยังไม่มีมติเห็นชอบมาตรการใดๆ เพิ่มเติม 
นายกิตติรัตน์ กล่าวถึงการปล่อยสินเชื่อดอกเบี้ยต่ำช่วยเหลือเอสเอ็มอีที่ถูกน้ำท่วมวงเงิน 3 แสนล้านบาท ว่า นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) ได้ทำผ่อนปรนเงื่อนไขวงเงินปล่อยกู้สินเชื่อบุคคลจากไม่เกิน 1 ล้านบาท เป็นไม่เกิน 3 ล้านบาทไปแล้ว และยืดหยุ่นเงื่อนไขให้ธนาคารพาณิชย์สามารถคิดค่าธรรมเนียมเพิ่มเติมได้